Petőcz András

*Azt hiszem*

Azt hiszem, elfáradtam.

Ha fáradt vagy, minden-

nek vége, kicsit émelyegsz

akkor, nem tudod, hogy

még meddig húzod.

Azt hiszem, elegem van.

Ha eleged van, nincs,

aki átsegítsen mindenféle

gondon, semmi sem jó,

ahogy van, éppen.

Azt hiszem, utolsó nap.

Aztán hajnalban fel-

ébredsz, csodálkozol, hogy élsz,

üzeneteid nézed

telefonodon.

Azt hiszem, fáradt vagyok.

Lezárult már minden,

hajnalban szívdobogásnyi

indulat, *falevél-*

*idő*, suttogod.

*Ami elárul*

A telt ajkak

idegen ajkakkal találkoznak.

Elnyugszanak akkor,

mert akarták a találkozást.

Megborzonganak akkor,

mert félik a találkozást.

Ami elárul,

az mindig a remegés.

Akkor is, amikor

várakozol,

Akkor is, amikor

titokzatos ösvényeken jársz.

Mert nem tudod,

mit hoz a hajnal.